**ОТЧЕТ**

**ЗА НАСТОЯТЕЛСТВОТО ЗА ДЕЙНОСТТА НА**

**НЧ „БОЯН ПЕНЕВ – 1949 Г.” ПРЕЗ 2019 ГОДИНА**

Уважаеми членове на читалището, скъпи гости,

Измина още една година от дейността на Народно читалище „Боян Пенев – 1949 г.”, белязана с две ярки годишнини – 70 години от основаването на читалището и 25 години от създаването на школата по класически танци. Това бе период, в който се опитвахме не само да съхраним наследената читалищна дейност и художественотворческите състави, но и да я осъвременим и обогатим, водени от стремежа за участие в един адекватен и ефективен процес на утвърждаване ролята на читалището в духовния живот на нашия град.

През 2019 година читалището осъществяваше дейността си в съгласие със своите програмни цели, заложени в Устава и ЗНЧ. В действията си прилагахме екипния принцип, като се стараехме да създадем максимално добра атмосфера за работа, без пряко администриране. В рамките на субсидирания бюджет подпомагахме и финансово обезпечихме нормалното функциониране на творческите състави, школите и клубовете, положихме усилия и за реализиране на културния читалищен афиш.

**Библиотечно – информационна дейност**

Най-традиционната дейност на читалището в миналото и днес се олицетворява от читалищната библиотека. Това е онази наречена преди век и половина „публична библиотека” сложила начало и на самото читалище.

Библиотеката е включена в Регистъра на обществените библиотеки в България. Тя разполага с фонд – 17 425 единици и има 395 броя читатели за отчетния период. Посещенията за годината са 3199, а всичко заети библиотечни материали – 5795. Новонабавените книги са 363 на обща стойност 4 109,33 лв., а отчислените книги – 236 броя по причина „физически остарели”.

Библиотеката спечели два проекта по програмата „Българските библиотеки – съвременни центрове за четене и информираност” към Министерството на културата на обща стойност 2 395,22 лв., от които 243,02 лв. са собствените средства, а 2 152,10 лв. са подкрепа от Министерството на културата. По двата проекта са закупени 203 нови книги детска, художествена, научна и справочна литература.

През отчетната година бяха аранжирани витрини с нови книги, както и с нови книги, получени като дарение, витрини за празници и исторически чествания, за известни личности от българската история и писатели.

Разнообразна беше културно-масовата работа на библиотеката. Деца от детска градина „Братя Грим” посетиха библиотеката за първи път и бяха запознати с условията за ползването ú, прочетени им бяха детски приказки, а те от своя страна разказаха своите любими приказки. По повод Международния ден на книгата с ученици от І „а” и І „б” клас на СУ „Васил Левски” се проведоха две прояви под наслов „Забавното четене”, в които децата четоха откъси от приказки, отговаряха на гатанки, решаваха игрословици. А с ученици от ІV клас от същото училище се проведоха „Литературни игри”, включващи викторина и решаване на кръстословици. В рамките на Международния ден на книгата се проведе ден на отворените врати в библиотеката, в който се записаха 58 нови читатели. Две прояви бяха посветени на приказния свят на големият датски разказвач Ханс Кристиан Андерсен. Голям интерес сред учениците предизвикват и прояви като „Забавната математика”, „Математиката – лесна и интересна”, лятната викторина „Познай приказката” и др.

**ХУДОЖЕСТВЕНО – ТВОРЧЕСКА ДЕЙНОСТ, УЧЕБНО - ОБРАЗОВАТЕЛНА ДЕЙНОСТ, КЛУБОВЕ И ШКОЛИ**

Важно значение в дейността на читалището заема образователната и художественотворческата дейност. Визията на читалището през 2019 г. бе очертана от следната художественотворческа дейност на любителските формации, клубове и школи:

Макар и с малко прекъсване беше възобновена дейността на **Школата по английски език**. Тя започна работа в началото на творческия сезон през месец октомври и е с нов преподавател – г-жа Радосвета Попова. В школата се обучават както индивидуално, така и колективно деца от първи до осми клас. Заниманията се провеждат два пъти седмично – в сряда и петък.

За 25 –та поредна година продължи своята работа и **Школата по класически танци** с преподавател Светла Денчева. В школата се обучават над 30 деца от детски градини и ученици, които провеждат занимания три пъти седмично. Школата участва в Национална среща на детско-юношеските балетни състави в гр. Лясковец, както и в Международния детски балетен фестивал „С любов за танца” в гр. Пловдив, където завоюва специалната награда на г-жа Донка Гърневска – Управител на Фондация „Бъдеще за България”, а на Международния фестивал на изкуствата „Утринна звезда” индивидуалната ни изпълнителка Ева Добрева завоюва второ място. Голям интерес предизвикаха и двата традиционни балетни концерта, проведени на сцената на ДКТ „Васил Друмев” – годишния и коледния. А за Международния ден на балета в къща – музей „Панчо Владигеров” беше организиран „Празник на балета”, на който балеринките научиха повече за историята на балетното изкуство, гледаха откъси от балетни постановки и от репетиции на руски балетни школи.

**Балетният състав** представи танца „Златните пръсти” на концерт, посветен на 30 годишнината от създаването на Съюза на инвалидите в България и пред участниците в Научна конференция „Предизвикателствата на съвремието и качеството на образованието”, посветена на 130 години предучилищно образование. Запомнящо беше участието им и в тържественият концерт „Човекът – Фикрет Индже”, посветен на 70 годишнината от рождението на най-големия дарител в гр. Шумен – Фикрет Индже, управител на „Алкомет” АД.

Макар и създаден само преди две години **ДТС „Пламъче”** с ръководител Ростислав Борисов набира скорост и се включва много активно в дейността не само на читалището, но и на град Шумен - Ден на малкия самодеец и посрещане на Баба Марта в читалището, участие в пролетните инициативи на НЧ „Просвета -1926” – кв. Макак, „Стъпка подскок” – училище за начинаещи танцьори с деца от ДГ „Братя Грим” и от ДГ „Чучулига”, Детски игри – благотворителен концерт в зала „Венета Вичева” , във фестивала „Еньовска магия”, в концерта, посветен на 70 годишнината на читалището, в Меден фестивал „Шумен жужи”, в концерта „Младите усмивки на Шумен”, в открит урок пред децата от група „Хензел и Гретел” в ДГ „Братя Грим”, в концерта, посветен на 30 години от създаването на Съюза на инвалидите в България, в коледно парти на фирма „Амета холдинг”, във фолклорния коледен концерт на читалището „В очакване на Коледа” и завършиха подобаващо годината със специално организираното за тях коледно парти с много игри, забавления и лакомства.

Множество бяха участията им и в празници, конкурси и фестивали с конкурсен характер - Фолклорен фестивал „На извора хоро се вие”, където спечелиха диплом за хореография с най-добри детски игри, ІV Национален конкурс „Децата на България пеят, танцуват, рисуват” – ІІ място; Празник на фолклорното изкуство „Като жива вода” – гр. Суворово – ІІІ място; участваха и в VІ Фолклорен конкурс „Да съхраним традициите”, в Национален музикален фестивал „Фолклорен извор” – гр. Варна и в І Международен фолклорен фестивал „Шумла” – гр. Шумен. Най-големият успех им донесе участието им в ІІІ Танцов фестивал „Танци край морето” – гр. Бяла, където завоюваха специалната награда на кмета на гр. Бяла – г-н Анастас Трендафилов. В момента в ДТС „Пламъче” танцуват около 40 деца на 7-8 годишна възраст. Бъдещето е пред тях и ние им пожелаваме още много успехи.

На 25 март 2019 г. в читалището беше сформиран нов **Клуб за народни хора „Шумналии”** отново с ръководител Ростислав Борисов. За кратко време бяха подготвени няколко танца, с които клубът започна участията си в културни прояви, в събори и фестивали. Първото им участие беше на Фолклорния фестивал „На извора хоро се вие”, където бяха отличени с диплом за изпълнението на танца „Лесата”. Изключително успешно беше второто им участие - на ХІ Национален събор на читалищата в гр. Бяла, което им донесе златен медал и диплом за отличното им представяне. Последваха участия на Фестивала на чушките и на доматите в с. Мараш, в І –вия Международния фолклорен фестивал „Шумла”, в VІ Фестивал на клубовете за народни хора – гр. Нови пазар, където спечелиха наградата „Най-симпатичен клуб” и в коледния фолклорен концерт, организиран от читалището. Започнал своята дейност с около 16 участника, сега в клуба танцуват над 60 души. Танцьорите от клуб „Шумналии” и техния ръководител имат амбицията да попълват творческата си визитка с нови танци от различни фолклорни области на България, като представят богатството на българските музикални и танцови традиции и любовта си към българския фолклор.

**КУЛТУРНА ДЕЙНОСТ НА ЧИТАЛИЩЕТО**

Основното събитие през 2019 г. беше честването на 70 годишнината от основаването на читалището и 25 години от създаването на школата по класически танци. Тези две годишнини бяха отбелязани през месец юни на сцената на Младежкия дом с концерт на балетната школа и на ДТС „Пламъче”, а като гости участваха малките певци от ДВГ „Перуника” към НЧ „Пробуда – 1958”. Получени бяха цветя и поздравителни адреси от Председателя на Общинския съвет, от кмета на гр. Шумен, от Центъра за рехабилитация и интеграция на хора със зрителни увреждания, от читалища и др.

И през 2019 г. Община Шумен подпомогна финансово реализирането на някои по-големи прояви на читалището, включени в общинския културен календар. Една от тези прояви е Националния конкурс „България в сърцата и мечтите ни”. В 12-тото издание на конкурса участваха 170 деца и ученици, които изпратиха за конкурса 177 литературни творби и рисунки. Участниците бяха от различни градове и села – Шумен, с. Царев брод, Нови пазар, Пловдив, Сливен, Бургас, Карнобат, Видин, с. Съдиево, обл. Сливен, Каварна, Троян, Дряново, Раднево, Варна, Търговище, Попово и др. В навечерието на Деня на славянската писменост и на българската култура на специално тържество бяха обявени резултатите от конкурса и бяха връчени наградите на отличените участници от Шумен и региона, а наградите на останалите победители бяха изпратени по пощата.

Друго събитие, подпомогнато от Община Шумен, беше Фестивала „Еньовска магия”, който се проведе на 24.VІ в Градската градина. В изложението участваха пчелари – производители от Шуменския регион, магазин „Лечител”, художествено плетиво, шекерджийницата на Пепи Петкова и др., а НЧ „Пробуда - 1958” и Дома за деца в с. Васил Друмево изработваха еньовски венци в своята арт-работилничка. В концертната програма със свои изпълнения се включиха деца от ДГ „Братя Грим”, вокална група от Дома за стари хора, ВГ „Медени гласове”, хор „Планинско ехо”, вокалните групи „Перуника” и „Малка перуника” от ЦПЛР – ОДК – Шумен, Женска певческа група при НЧ „Христо Ботев – 1920” от с. Калоян, общ. Вълчи дол, както и нашите малки танцьори от ДТС „Пламъче”. Проведени бяха и конкурси за най-хубав еньовски венец, за еньовско талисманче и за билкови рецепти. Всички участници във фестивала получиха грамоти и награди.

Друга традиционна проява на читалището, финансирана от общината, е коледният балетен концерт. Освен читалищната балетна школа, в него участва и балетната школа на Център за подготовка за личностно развитие – ОДК – Шумен. Двете школи и този път показаха високото ниво на обучение, представяйки пред многобройната публика в ДКТ „Васил Друмев” прекрасните изпълнения на балетните хореографии. В концерта участваха и Александрина Михайлова – сопран, стипендиант в майсторския клас на голямата българска оперна прима Райна Кабаиванска, както и Ралица Крумова и Румяна Тодорова – пиано.

При голям зрителски интерес премина и годишния балетен концерт на двете школи, реализиран отново на сцената на ДКТ „Васил Друмев”. На този концерт се изявиха всички деца от школата, като за най-малките това беше първото им съприкосновение със сцената и публиката.

През 2019 г. се проведе и третото издание на Медения фестивал „Шумен жужи”, който организираме съвместно със Съюза на българските пчелари. Откриването на фестивала се състоя в Градската градина. В концертната програма участваха състави от Шумен, Казанлък и три групи от Велико Търново, а самото изложение на мед и пчелни продукти на пчелари – производители продължи 10 дена на пешеходната зона между площад „Руски паметник” и „Кристал”.

Традиционно всяка година отбелязваме и Денят на Тракия съвместно с Тракийското дружество. Както всяка година поднесохме цветя пред паметната плоча на 96 –те бежански семейства от с. Чанакча, заселили се тук и сложили началото на кв. „Тракия”, след което пред ученици от ІІІ клас на СУ „Васил Левски” беше представена историята на тракийските бежанци, заселването им в Шумен и основаването на нашия тракийски квартал. Тези събития бяха и в основата на проведената с учениците викторина.

Съвместна викторина с ДГ „Братя Грим” и Европейски център „Европа директно” беше проведена по повод Денят на Европа. Сформирани бяха два отбора, които демонстрираха много знания за нашия континент и за Европейския съюз. Отборите получиха грамоти за отличното си представяне, а за всички деца бяха осигурени лакомства.

Всяка година читалището гостува в детската градина и на празника „Баба Марта”. На тържествата в двата корпуса пред децата разказахме за празника и за обичаите, свързани с този ден, посрещнахме Баба Марта, а тя от своя страна зарадва децата с красиви мартенички. Децата пяха песни и рецитираха стихчета, посветени на празника.

За част от културните прояви ви разказахме в разделите „Библиотечна дейност” и „Художествено – творческа дейност”, затова няма да ги повтаряме. Но не можем да не споменем две прояви, в чиято основа е ДТС „Пламъче”. През месец май в зала „Проф. Венета Вичева” на Община Шумен организирахме благотворителен концерт на ДТС „Пламъче”. Целта на концерта беше да се съберат средства за костюми и аксесоари на детския състав. Благотворителната инициатива беше подкрепена и от ДГ „Братя Грим” и от танцов състав „Луди млади” към СУ „Сава Доброплодни”. Ще завършим представянето на културно – масовата дейност с една проява, която се надяваме, че ще продължим и през следващите години. През месец декември, освен традиционния коледен балетен концерт, направихме и коледен фолклорен концерт отново в зала „Венета Вичева” на общината. Пред препълнената зала своите умения показаха децата от ДТС „Пламъче”, както и по-големите ни танцьори от Клуба за народни хора „Шумналии”. Като гости в концерта участваха малките изпълнители на народни песни от НЧ „Пробуда - 1958” с преподавател Русанка Андонова, както и още по-малките танцьори от ДГ „Братя Грим”, част от които вероятно през следващите години ще се влеят в редиците на нашите „пламъчета”. На този концерт нашите пламъчета танцуваха с новите национални носии.

**ПРОЕКТИ**

Недостатъчното финансиране на читалищната дейност е мотивация да се търсят нови възможности за финансиране чрез кандидатстване по подходящи проекти. През изминалата 2019 година разработихме 4 проекта – по един към общински фонд „Култура” и към Дарителски фонд „13 века България” и два проекта към Министерството на културата по програма „Българските библиотеки – съвременни центрове за четене и информираност”. Три от тези проекти бяха одобрени, реализирани и отчетени. За двата проекта към Министерството на културата вече ви разказахме подробно в раздел „Библиотечна дейност”. Третият одобрен проект беше към Общински фонд „Култура” и се наричаше „Танцуващи пламъчета”. Както може би се досещате той беше свързан с нашия детски танцов състав „Пламъче”. Основната цел на проекта беше да се ушият народни носии за състава и това се случи – направени бяха 26 бр. северняшки носии за момичета и за момчета. В рамките на проекта направихме и открит урок пред деца от ДГ „Братя Грим”, на който разказахме за носиите, музика и танците, характерни за северняшката фолклорна област. А децата от ДТС „Пламъче”, облечени в новите носии, изиграха специално подготвения по проекта „Северняшки танц”.

**ЧОВЕШКИ И ФИНАНСОВИ РЕСУРСИ**

Цялата дейност на читалището за отчетния период не би могла да се осъществи без ръководната, административната и творческа работа на Настоятелството, на щатния и на хоноруван състав.

През отчетния период Настоятелството работеше с диалогичност, отговорност и сътрудничество и проведе общо 4 заседания, на които се разгледаха различни въпроси, свързани с цялостната дейността на читалището, материалната база, текущи ремонти, договори и т.н. В рамките на определения от Закона за народните читалища срок беше проведено Общо отчетно-изборно събрание, а също и пререгистрация на читалището в Агенцията по вписванията. Стриктно се спазваше предаването в срок на всички месечни, тримесечни и годишни отчети и справки, отчитането на общинската и държавната субсидия, отчитането на проектите и т.н. Изпълнението на всички указания на инспекцията по труда, за пожарна безопасност, на здравната инспекция, на службата по трудова медицина и др. бяха ежедневна грижа. Води се необходимата читалищна документация, инвентарни книги, счетоводни документи и др., извършват се проверки. През годината не са установени никакви нарушения свързани с дейността на читалището. Със собствени усилия се опитваме да поддържаме материалната база като извършваме неотложни текущи ремонти и поддръжка – боядисване на учебната зала, направа на решетки за външните тела на климатиците, с цел опазване от вандалски прояви, смяна на осветителни тела и т.н.

Сърдечно благодаря на всички ползватели на услугите на читалище „Боян Пенев - 1949”, на институциите и на вас, членове на читалището за оказаната подкрепа. Искам да благодаря и на всички участници-самодейци, които със своя неуморен труд, творческо вдъхновение и майсторство през изминалата 2019 г. достойно защитиха името на читалището. Специална благодарност отправям и към членовете на Настоятелството за оказаната помощ и съдействие при решаване на различните проблеми.

Председател на Настоятелството:

 /Димитър Димиев/